Wikiloc - 234. Senderisme en tren: de l'estació de Palautordera a la de Cardedeu per St. Antoni de Vilamajor seguint el GR-97
Senderisme en tren
Senderisme en tren on Wikiloc
234. Senderisme en tren: de l'estació de Palautordera a la de Cardedeu per St. Antoni de Vilamajor seguint el GR-97 on Wikiloc

234. Senderisme en tren: de l'estació de Palautordera a la de Cardedeu per St. Antoni de Vilamajor seguint el GR-97
LA TRAVESSA Nova ruta que ens porta a visitar la plana vallesana situada a peus del Montseny. En aquesta ocasió anirem des de l'estació de Palautordera a la de Cardedeu tot seguint el sender de gran recorregut GR-97. En general la travessa ens ha deixat un bon regust de boca, tal com ja ens va passar a la travessa entre Cardedeu i La Garriga (ST226). Els trams de paviment (durant dos quilòmetres passat Sanata i la part de discorre per St. Antoni de Vilamajor) s'oblida aviat després de caminar entre àrees de cultiu extenses amb magnífiques vistes del Montseny, especialment del Turó de l'Home. També travessarem agradables zones emboscades, visitarem una ermita romànica i ens acostarem a un gorg ja dins del nucli de Cardedeu. Com dèiem, la caminada travessa el nucli urbà de Sant Antoni de Vilamajor, una població de 6.000 hab. del Vallès Oriental situada als peus del Montseny. El seu petit nucli, ben cuidat, obsequia amb senzills però agradables punts d'interès com la plaça de la Vila, el Safareig o el parc i el porxo de Sauleda. Passat el poble entrem a la zona més interessant de la caminada, el que travessa els torrents del Mal Infern i de Can Mets Bacs (i no, no és cap error tipogràfic, aquestes boniques rieres vallesaneses s'anomenen així) i el bosc d'Alfou. No ens hem de perdre l'antic molí de vent i la vella i la rovellada maquinària de la sínia i la bassa de l sot de Can Pungol, una tecnologia d'orígen àrab d'extracció d'aigua gràcies a la força dels animals. La ruta acaba a Cardedeu, un pròsper municipi de 18.000 hab. L'entrada al poble i arribada a l'estació la farem a través del parc de la Penya, un parc linial que ressegueix la riera de Cànoves i on fins i tot trobem un petit Gorg. Quan el vam visitar, encara a l'hivern, hi vam veure quitxalla banyant-s'hi. Com sempre en aquests tipus de caminades que discorren entre camps de cultius, recomanem de fer-la durant la primavera a fi d'evitar l'excessiu calor de l'estiu i aprofitar la verdor dels camps per a gaudir d'un paisatge més esplendorós. Quan l'hem feta, els pocs camps de colza que ens hem trobat encara no esclataven del seu color groc tant cridaner, però si coincidiu quan ho facin, gaudireu encara més del paisatge. ELS SENDERS La ruta segueix durant tot el trajecte el GR-97. El sender passa de llarg pel nord de Cardedeu, així que el deixarem quan siguem al nord del municipi per anar a l'estació d'aquesta població vallesana. Teníem dues opcions des de que deixem el GR-97 fins a l'estació de tren.El Camí, sender que des de la cruïlla de Can Bordoi-Can Coies travessa el municipi de nord a sud, o seguir el GR-97 1.300 metres més fins a Can Cutiró, on giraríem cap al sud per anar a buscar el parc de la Penya. Finalment hem pres la decisió de fer una barreja entre les dues posibilitats, és a dir, seguir El Camí fins a la masia de Bellsolar (ara en runes) i d'allí agafar el carrer de la MD de Montserrat fins al parc de la Penya. Aquesta opció ens ha semblat més agradable i interessant per a fer l'entrada i arribada al poble sense allargar massa la ruta. 1. GR-97 de la Tordera al Llobregat: sender de gran recorregut que uneix els rius Tordera i Llobregat. El seguirem durant bona part de l'etapa 1 (Sant Celoni-Sant Antoni de Vilamajor) i etapa 2 (Sant Antoni de Vilamajor-Llerona). El sender passar just per l'estació de Palautordera, així que ja des de bon principi el prendrem. El seguirem 13,1 km del total de 16,9 km de la ruta. 2. El Camí: marca pròpia vermella formada per dues "C" juntes i oposades. Seguirem aquestes marques una curta estona després d'abandonar el GR-97 a fi d'anar a buscar el parc de la Penya, espai amb més projecció natural que no pas els barris de cases unifamiliars amb piscina del nord de la vila. DIFICULTAT Ruta mitjana que discorre per pistes planeres amb escassos desnivells. El recorregut està senyalitzat amb pals indicadors i senyals de pintura blanca i vermella típica dels senders de gran recorregut. ELS TRENS INICI: estació de Palautordera. L'estació es troba allunyada de qualsevol nucli urbà, així que no trobarem cap servei a la seva rodalia. FINAL: estació de Cardedeu. L'edifici de viatgers és al sud del nucli de la població. La zona de al voltant de l'església i de l'ermita de Sant Corneli hi trobarem establiments i terrasses on poder esmorzar o picar alguna en acabar la ruta. Podeu consultar aquí els horaris dels transports: - RODALIES DE CATALUNYA